钦定古今图书集成/明伦汇编/官常典/第778卷 > 袁敬
## 钦定古今图书集成/明伦汇编/官常典/第778卷 > 袁敬

按《陈书》本传，“敬字子恭，陈郡阳夏人也。祖𫖮，宋侍中、
吏部尚书、雍州刺史。父昂，梁侍中、司空，谥穆公。敬纯
孝有风格，幼便笃学，老而无倦。释褐秘书郎，累迁太
子舍人、洗马、中舍人。江陵沦覆，流寓岭表。高祖受禅，
敬在广州，依欧阳𬱟。及𬱟卒，其子纥据州，将有异志。
敬累谏纥，为陈逆顺之理，言甚切至，纥终不从。高宗”
即位，遣章昭达率众讨纥，纥将败之，时恨不纳敬言，
朝廷义之。其年，征为太子中庶子、通直散骑常侍。俄
转司徒左长史，寻迁左民尚书，转都官尚书，领豫州
大中正。累迁太常卿、散骑常侍、金紫光禄大夫，加特
进。至德三年卒，时年七十九。赠左光禄大夫，谥曰靖
德。子元友嗣。